## La Generalitat continua les obres de reconstrucció de la CV-50 a Cheste, que estarà totalment operativa este estiu

*** Divendres va arribar a València, procedent de Sevilla, una biga de 36 metres i 190 tones, clau per a culminar les obres en la CV-50
* Els ponts situats en esta via en el terme municipal de Cheste van resultar greument afectats per les inundacions**

La Conselleria de Medi Ambient, Infraestructures i Territori ha anunciat l’arribada de la imponent biga que marca l’inici de la recta final en les obres de reconstrucció dels ponts de la CV 50 a Cheste, una infraestructura clau que va patir danys greus durant les inundacions del passat mes d’octubre.

La directora general d’Infraestructures Viàries, María José Martínez Ruzafa, ha assenyalat que la instal·lació de la biga “és una intervenció decisiva que permetrà restablir per complet la funcionalitat i seguretat de la CV-50, amb previsió que estiga plenament operativa el mes d’agost”.

Martínez Ruzafa ha explicat que esta biga, de 36 metres de longitud, 190 tones de pes i cinc metres d’ample, ha hagut de fabricar-se a Sevilla a causa de les seues dimensions i especificacions tècniques, i el seu trasllat fins a Cheste ha requerit una setmana de transport especialitzat.

“Es tracta d’una peça fonamental per a continuar amb els treballs en els trams compresos entre els punts quilomètrics 74+000 i 76+200, a on es troben els ponts afectats pel temporal”, ha subratllat Martínez Ruzafa, que ha recordat que estes actuacions van ser declarades d’emergència pel Consell el novembre de 2024, amb una inversió total de 8,7 milions d’euros.

Cal assenyalar que, per a garantir la mobilitat durant les obres, la Conselleria va posar en marxa en febrer un desviament provisional que ha millorat notablement la circulació en la zona, en substitució del pontó militar instal·lat per la Unitat Militar d’Emergències en novembre.

Este desviament, concebut com un pas tipus gual inundable, creua el barranc de Chiva i compta amb una longitud de 480 metres. Disposa de dos carrils de 3,5 metres d’ample, vorals de mig metre i represes de 0,75 metres, la qual cosa configura una plataforma més segura i funcional que l’anterior solució provisional.

L’arribada i la instal·lació d’esta biga representa una fita tècnica en la reconstrucció de la CV-50, una via estratègica per a la connectivitat i vertebració del territori, dins del pla Recuperem València, amb el qual la Generalitat continua avançant en la recuperació d’infraestructures clau en temps rècord.

Fecha: 23/06/2025